****

**AKREDITĀCIJAS EKSPERTU KOMISIJAS ZIŅOJUMS**

**PAR**

**RĪGAS PIRMSSKOLAS IZGLĪTĪBAS IESTĀDES "ĀBEĻZIEDS"**

**VADĪTĀJAS EDĪTES ŠPARKOVSKAS**

**PROFESIONĀLĀS DARBĪBAS VĒRTĒŠANAS REZULTĀTIEM**

**Marts, 2025**

**VISPĀRĪGAS ZIŅAS PAR IZGLĪTĪBAS IESTĀDI, VĒRTĒŠANAS NORISES LAIKU UN AKREDITĀCIJAS EKSPERTU KOMISIJAS SASTĀVU**

|  |  |  |
| --- | --- | --- |
| **Izglītības iestādes nosaukums** | **Rīgas pirmsskolas izglītības iestāde "Ābeļzieds"** | |
| **Izglītības iestādes juridiskā adrese** | Ikšķiles iela 10, Rīga, LV-1057 | |
| **Izglītības iestādes tālruņa numurs** | +371 67848431 | |
| **Izglītības iestādes elektroniskā pasta adrese** | rpiiabelzieds@riga.lv | |
| **Izglītības iestādes vadītājs un amatā stāšanās laiks** | **Edīte Šparkovska**  11.02.2023 | |
| **Izglītības iestādes dibinātājs** | Rīgas valstspilsētas pašvaldība | |
| **Īstenotās izglītības programmas** | 2 pirmsskolas izglītības programmas | |
| **Izglītojamo skaits izglītības iestādē** | 161 | |
| **Pedagogu skaits izglītības iestādē** | 22 | |
| **Atbalsta personāls (tarificētā darba slodze) izglītības iestādē** | 2 skolotāji logopēdi (1,38), speciālais pedagogs (0,85), izglītības psihologs (0,9) | |
| **Akreditācijas norises laiks izglītības iestādē** | no 2025.gada 27.janvāra līdz 31.janvārim | |
| **Akreditācijas ekspertu komisija** | komisijas vadītāja | Izglītības kvalitātes valsts dienesta Kvalitātes vērtēšanas departamenta vecākā eksperte **Daila Frīdmane** |
| Eksperte | Ogres pirmsskolas izglītības iestādes „Dzīpariņš” vadītāja **Iveta Valaine** |

1. **VISPĀRĪGA INFORMĀCIJA PAR IZGLĪTĪBAS IESTĀDES VADĪTĀJA PROFESIONĀLĀS DARBĪBAS VĒRTĒŠANU**

* 1. Izglītības iestādes darbības kvalitātes vērtēšanā izmanto vienotu procedūru, kuru nosaka Izglītības likuma 4.1pants un Ministru kabineta 2024.gada 4.jūnija noteikumi Nr.325 “Vispārējās izglītības un profesionālās izglītības iestāžu akreditācijas un to vadītāju profesionālās darbības novērtēšanas kārtība” <https://likumi.lv/ta/id/352674-visparejas-izglitibas-un-profesionalas-izglitibas-iestazu-akreditacijas-un-to-vaditaju-profesionalas-darbibas-novertesanas-kartiba>.
  2. Atbilstoši Izglītības likumā noteiktajam izglītības kvalitāte ir **izglītības process, saturs, vide** un **pārvaldība**, kas ikvienam nodrošina iekļaujošu izglītību un iespēju sasniegt augstvērtīgus rezultātus atbilstoši sabiedrības izvirzītajiem un valsts noteiktajiem mērķiem.
  3. Izglītības iestādes vadītāja profesionālās darbības vērtēšana, izvērtējot 4.kategoriju jeb izglītības iestādes pārvaldības kvalitāti, ir daļa no izglītības iestādes darbības kvalitātes vērtēšanas.
  4. Kvalitātes vērtēšanā iegūtā informācija un dati atspoguļo sniegumu piecos kvalitātes vērtējuma līmeņos (nepietiekami, jāpilnveido, labi, ļoti labi, izcili) katrā elementā:

|  |  |
| --- | --- |
| **Kvalitātes vērtējuma līmenis** | **Kvalitātes vērtējuma līmeņa raksturojums** |
| **“nepietiekami”** | norāda, ka izglītības iestādes pārvaldībā ir konstatēti normatīvo aktu pārkāpumi vai atkārtota neefektīva darbība |
| **“jāpilnveido”** | norāda, ka izglītības iestādes vadītāja profesionālā darbība atbilst minimālajām prasībām – tiek ievērota normatīvo aktu minimālo prasību izpilde |
| **“labi”** | norāda, ka ir uzsākta pārmaiņu ieviešana un tās tiek ieviestas |
| **“ļoti labi”** | norāda, ka izglītības iestādes vadības darbs pārsniedz optimāli sasniedzamo kvalitātes līmeni, nepieciešamās pārmaiņas ir ieviestas – tā ir izglītības iestādes vadītāja darbības stiprā puse |
| **“izcili”** | norāda, ka izglītības iestādes vadības darbībā ir radītas izglītības inovācijas, kuras nepieciešams padziļināti pētīt un popularizēt valsts un starptautiskā līmenī |

**II. IZGLĪTĪBAS IESTĀDES DARBĪBAS PAMATRĀDĪTĀJI**

**2.1. Izglītības iestādes misija, vīzija, kvalitātes mērķi:**

* + 1. **Misija** –Veicināt bērna vispusīgu un harmonisku attīstību, ievērojot viņa individualitāti, sniegt nepieciešamās zināšanas, prasmes un attieksmes, nodrošinot bērnam iespēju uzsākt skolas gaitas;
    2. **Vīzija**  par izglītojamo: bērns ir mācīties, izzināt un sadarboties ieinteresēta personība;
    3. **Mērķi:**
       1. Pirmsskolas izglītības iestādes vadības kapacitātes attīstīšana un stiprināšana;
       2. Metodiskā atbalsta sniegšana pedagogiem kompetencēs balstīta mācību satura īstenošanā, aktualizējot pedagogu sadarbību;
       3. Pirmsskolas izglītības iestādes darba pašvērtēšanā un attīstības plānošanā izmantot mērķorientētu, sistēmisku, demokrātisku vadības pieeju.

**2.2. Izglītības iestādes vadītāja profesionālo darbību raksturo šādi rādītāji:**

* + 1. katru semestri tiek veikta 40% pedagogu vadīto rotaļnodarbību vērošana;
    2. 100% pedagogu ir normatīvajos aktos noteiktā nepieciešamā izglītība un profesionālā kvalifikācija;
    3. 91% pedagogi veic tiesību aktos noteikto nepieciešamo profesionālās kompetences pilnveidi;
    4. izglītības iestāde 1 reizi semestrī iegūst datus un informāciju par tās mikroklimatu, fizisko un emocionālo vidi. Anketēšanā piedalās 60% respondentu;
    5. 90% no aptaujātajiem respondentiem izglītības iestādes mikroklimatu, fizisko un emocionālo vidi vērtē kā drošu;
    6. 90% pedagogu ir apmierināti ar pieejamajiem un nodrošinātajiem resursiem.

**2.3. Izglītības iestādes vadītāja profesionālo darbību raksturo šādi izglītības kvalitātes risku rādītāji:**

|  |  |  |  |
| --- | --- | --- | --- |
| **Nr.p.k.** | **Izglītības kvalitātes riski** | **Ir/Nav** | **Piezīmes** |
| 2.3.1. | VIIS ievadītā informācija par izglītojamiem, kuri bez attaisnojoša iemesla ilgstoši neapmeklē izglītības iestādi (20 un vairāk mācību stundas / nodarbības semestrī) | nav |  |
| 2.3.2. | Izglītības iestādē nav pieejami atbalsta personāla pakalpojumi (iepriekšējā un/vai aktuālajā mācību gadā) | nav |  |
| 2.3.3. | Izglītības iestādē ilgstošas pedagogu vakances (vairāk kā 1 mēnesi iepriekšējā un/vai aktuālajā mācību gadā) | ir | 0,7 likmes - pirmsskolas izglītības skolotājs; 0,5 likmes - izglītības psihologs. |

**III. IZGLĪTĪBAS IESTĀDES VADĪTĀJA PROFESIONĀLĀS DARBĪBAS NOVĒRTĒJUMA KOPSAVILKUMS**

|  |  |  |  |  |  |
| --- | --- | --- | --- | --- | --- |
| Kategorija un elementi: | Kvalitātes vērtējuma līmenis | | | | |
|  | Nepietiekami | Jāpilnveido | Labi | Ļoti labi | Izcili |
| 4. Laba pārvaldība |  |  |  |  |  |
| 4.1. Administratīvā efektivitāte |  |  | x |  |  |
| 4.2. Vadības profesionālā darbība |  |  | x |  |  |
| 4.3. Atbalsts un sadarbība |  |  | x |  |  |
| Kopsavilkumā 3 vērtēšanas elementi |  |  | 3 |  |  |

**IV. PROFESIONĀLĀS DARBĪBAS VĒRTĒŠANAS REZULTĀTI**

**4. KATEGORIJA “LABA PĀRVALDĪBA”**

**4.1. Elements “Administratīvā efektivitāte”**.

Izglītības iestādes vadītāja mērķtiecīgi ir uzsākusi izglītības iestādes stratēģisko attīstību, ikgadējo darbības un ikdienas plānošanu. Plānošanas procesā ir saredzama nepieciešamība pilnveidot tādus faktorus, kā vienota redzējuma veidošana visām iesaistītām mērķgrupām un izpratni par savu lomu, atbildību izglītības iestādē izvirzīto kvalitātes mērķu un attīstības prioritāšu sasniegšanā.

Iestādes darbības plānošanas procesā ir izstrādāts *Attīstības plāns 2022. - 2025. gadam*, tas ir atbilstošs ārējo normatīvo aktu prasībām. Attīstības plānā ir noteiktas: prioritātes, misija, vīzija, tomēr nav izvirzīti kvantitatīvie un kvalitatīvie sasniedzamie rezultāti, kuri ļauj pamatoti izvērtēt paveikto. Izglītības iestāde kā vienu no izglītības iestādes darbības prioritātēm nākotnē saskata Ekoskolas programmas īstenošanu, ceļā uz mērķu sasniegšanu ir izveidota āra klase un burtu taka, ierīkota siltumnīca.

Vadītāja nodrošina kvalitatīvu savas izglītības iestādes darbības un izglītības programmas īstenošanas pašvērtēšanu. Pašvērtēšanas procesā tiek izmantotas sekojošas kvalitātes vērtēšanas metodes kā rotaļnodarbību vērošana, anketēšana (pedagogu pašvērtējums, pedagogu un vecāku aptaujas) un vadītājas individuālās sarunas ar pedagogiem, kurās iegūtie dati un informācija nodrošina iespēju efektivizēt iestādes darbu.

Vadītājai ir aptveroša izpratne par pieejām un metodēm, kas nodrošina efektīvu personāla pārvaldību, kā piemēram individuālās sarunas ar darbiniekiem. Vadītājas personīgā iesaiste ikdienas norisēs ir kvalitatīvs atbalsts pedagogiem ikdienas darbā. Vadības komandas darbs kopumā nodrošina demokrātisku pārvaldību un ļauj iestādei nodrošināt kvalitatīvas mācības un mūsdienīgu un iekļaujošu vidi.

Dibinātājs, pedagogi un vecāki norāda, ka izglītības iestādes vadītājai ir raksturīgs demokrātiskais vadības stils, tiek atbalstītas darbinieku iniciatīvas, katram ir iespējas izteikt priekšlikumus un tikt uzklausītam, kā arī viņas rīcība un labvēlīgā attieksme pret darbiniekiem, izglītojamo vecākiem un izglītojamajiem nodrošina pozitīvu emocionālo vidi izglītības iestādē.

Izglītības iestādes vadītāja sadarbībā ar dibinātāju un darbiniekiem plāno iestādes budžetu un mērķtiecīgi veic nepieciešamo materiāltehnisko resursu atjaunošanu un papildināšanu. Izglītības iestāde mērķtiecīgi, remontē iestādes telpas un labiekārto ārējo vidi, iesaistot arī vecākus tās uzlabošanā.

*Ir ieteicams uzlabot pašvērtēšanas un attīstības plānošanas procesu, pielietojot daudzveidīgākas metodes kvalitātes izvērtēšanai, kā arī šajos procesos aktīvi iesaistīt lielāko daļu vecāku un iestādes darbinieku, tādējādi veicinot visu iesaistīto mērķgrupu līdzdalību, līdzatbildību un vienotas izpratnes veidošanu par izglītības kvalitātes mērķiem, iestādes stratēģiskajiem mērķiem, uzdevumiem un prioritātēm.*

**Kvalitātes vērtējuma līmenis** **“Labi”.**

**4.2. Elements “Vadības profesionālā darbība”.**

Vadītājai ir nepieciešamās zināšanas par iestādes darbības tiesiskuma jautājumiem un vadītājas atbildību. Vadītāja sadarbībā ar jomas speciālistu izstrādā iekšējos normatīvos aktus, veic to atjaunošanu atbilstoši reālajai situācijai.

Vadītājai ir plašas zināšanas un kompetences stratēģiskajā, iekšējā komunikācijā, krīzes komunikācijā, tā nodrošinot sekmīgu iestādes pārvaldību. Vadītājas viedoklis/runa ir skaidra, argumentēta un loģiska. Klātienē redzētais apstiprina, ka vadītāja spēj brīvi komunicēt dažādās auditorijās un situācijās, apzināti pielietojot savu komunikācijas kompetenci, lai sasniegtu personīgos un iestādes izvirzītos mērķus.

Pēc rotaļnodarbības vērošanas vadītāja sniedza atgriezenisko saiti, kas bija vērsta uz izaugsmi, pielietojot 3P metodi, tika ņemtas vērā arī pedagoga personības iezīmes un sniegti ieteikumi profesionālai pilnveidei, to atklāj klātienē redzētais, vadītājas sniegtā atgriezeniskā saite pedagogam pēc rotaļnodarbības vērošanas.

Vadītāja saņemot atgriezenisko saiti par savu profesionālo darbību jutās emocionāli stabili un izprata nepieciešamību to saņemt, to apliecina noslēguma saruna ar iestādes vadītāju.

Vadītāja balstoties uz iestādes stiprajām pusēm un vērtībām ir uzsākusi veidot mācīšanās organizācijas kultūru izglītības iestādē, ieviešot mācīšanās organizācijā darbības principus: kopīga vīzija, iespējas un atbalsts mācībām iesaistītajiem, sadarbība, taču būtu nepieciešams aktivizēt izziņas un inovāciju kultūru un uz pierādījumiem balstītas rīcība tās ieviešanai.

Vadītājas darbība ir ētiska, izglītības iestādē tiek ievērota cieņpilna komunikācija, vārdu un darbu saskaņa. Vadītāja uzņemas atbildību ētikas normu ievērošanu iestādē, seko, lai ikdienā darbinieku starpā tiktu ievērotas pamata vērtības, tomēr nav izstrādātas iestādes vērtības, kas pilnveidotu organizācijas kultūru un veicinātu darbinieku atbildību.

1. *Ir iespējams pilnveidot iestādes organizācijas kultūru, nosakot vērtības, kas darbiniekiem jāievēro savstarpējās attiecībās un iekšējā komunikācijā, tādējādi tiktu veicināta piederība un kopējā iestādes darbības un attīstības redzējuma veidošana.*
2. *Iespējams efektīvāku pārmaiņu ieviešanai izglītības iestādes vadītājai pilnveidot zināšanas par dažādām līderības stratēģijām, taktikām un stratēģisko komunikāciju.*

**Kvalitātes vērtējuma līmenis** **“Labi”.**

**4.3. Elements “Atbalsts un sadarbība”.**

Vadītāja sadarbojas ar dibinātāju, lai definētu izglītības iestādes attīstības vīziju, stratēģiju un ikgadējās darba prioritātes, nodrošinātu nepieciešamo profesionālās kompetences pilnveidi personālam atbilstoši normatīvo aktu prasībām. Izglītības iestādes personālam ir daļēja izpratne par personīgo atbildību profesionālās kompetences pilnveidē.

Vadītāja iesaistās sadarbībā ar vietējo kopienu un nozares organizācijām, pārstāvot izglītības iestādi. Izglītības iestāde sadarbojas ar Rīgas 97 PII, Rīgas 224 PII, Rīgas 216 PII, Rīgas PII “Dzintariņš” kā arī ar Rīgas 25 vidusskolu un Andreja Pumpura Rīgas 11.pamatskolu.

Vadītāja veido izziņas un inovāciju organizācijas kultūru iestādē, ko raksturo personāla un izglītojamo atvērtība pārmaiņām, kā arī izpratne par to nepieciešamību un atbalsts pārmaiņu ieviešanai, bet ne vienmēr notiek sistemātisks darbs ar vecākiem, dibinātāju un vietējo kopienu izziņas un inovāciju organizācijas kultūras ilgtspējas nodrošināšanai.

Vadītāja nodrošina savstarpēju mācīšanos un komanddarbu, kas ļauj apkopot un uzkrāt zināšanu un mācīšanās pieredzi iestādes efektīvai darbībai un savstarpējai pieredzes apmaiņai profesionālajā vidē, kā piemēram, viena skolotāja ir mācīšanās konsultants, kura konsultē jaunos pedagogus.

**Kvalitātes vērtējuma līmenis** **“Labi”.**

**V. PROFESIONĀLĀS DARBĪBAS VĒRTĒŠANĀ IZMANTOTĀS METODES**

5.1. Sarunas ar iestādes vadītāju, dibinātāju, iestādes vecākiem, pedagogiem, atbalsta personālu.

5.2. 2 rotaļnodarbību vērošana, vadītājas atgriezeniskās saites sniegšana pedagogam pēc vērotās rotaļnodarbības.

5.3. Izglītības iestādes apskate.

5.4.Dokumentu un informācijas analīze (attīstības plāns, izglītības iestādes pašnovērtējuma ziņojums, ikgadējais darba plāns, izglītojamo mācību sasniegumu vērtēšanas kārtība, izglītības iestādes iekšējās kārtības noteikumi, Valsts izglītības informācijas sistēmā pieejamie dati, vecāku un tehnisko darbinieku aptaujās iegūtie dati).

5.5. Tīmekļvietnes <https://katalogs-iksd.riga.lv> izpēte par pirmsskolas izglītības iestādes darbību un izglītības iestādes sociālā medija izpēte.

**VI. IZGLĪTĪBAS IESTĀDES VADĪTĀJA PROFESIONĀLĀS DARBĪBAS STIPRĀS PUSES**

Izglītības iestādes vadītājas profesionālās darbības novērtēšanas laikā stiprās puses netika identificētas.

## 

## **VII. UZDEVUMI IZGLĪTĪBAS IESTĀDES VADĪTĀJA PROFESIONĀLĀS DARBĪBAS PILNVEIDEI**

|  |  |
| --- | --- |
| Elements | Uzdevumi |
| 4.1. | Iestādes vadītājai nepieciešams pārvaldībā ieviest mērķtiecīguma, sistēmiskuma un sistemātiskuma principus, veicinot visu iesaistīto mērķgrupu izpratni par savu vietu un lomu izglītības iestādē izvirzīto izglītības kvalitātes mērķu, attīstības prioritāšu, sasniedzamo rezultātu un izglītības iestādes attīstības plānā noteikto uzdevumu secīgu ieviešanu, monitorēšanu un mērķtiecīgu īstenošanu.  *Izpildes termiņš – līdz 2025.gada 1.novembrim. Izpildes gaitu atspoguļot ikgadējā pašnovērtējuma ziņojumā.* |
| 4.1. | Pašvērtēšanas procesā aktualizēt procesa pārraudzību, kas būtu vērsta uz iegūto datu un informācijas salīdzināšanu un analīzi, visu mērķgrupu lielāku iesaisti, tādējādi nodrošinot darba plānošanas sistēmas efektivitāti un mērķtiecību.  *Izpildes termiņš – līdz 2025. gada 1.novembrim. Izpildes gaitu atspoguļot ikgadējā pašnovērtējuma ziņojumā.* |
| 4.3. | Izglītības iestādei kvalitatīvu mērķu sasniegšanai ir nepieciešams izveidot sadarbības sistēmu, kas nodrošinātu efektīvāku izglītības iestādes padomes darbību un vecāku līdzdalību mācību un audzināšanas procesu organizēšanā.  *Izpildes termiņš – līdz 2025. gada 1.novembrim. Izpildes gaitu atspoguļot ikgadējā pašnovērtējuma ziņojumā*. |

Pielikumā:

1. Elementu un rezultatīvo rādītāju novērtējums uz 3 lp.
2. Īstenotās izglītības programmas uz 1 lp.

Akreditācijas ekspertu komisijas vadītāja Daila Frīdmane

Datums skatāms laika zīmogā